এ অঞ্চলের সম্পদকে কাজে লাগাতে গ্রামীণ জনগোষ্ঠীই শিল্প নির্মাণে উদ্যোগী হতে দেখা যায়। গ্রামীণ এলিটরা বাঁচার জন্যে সস্তা কাঁচামাল দিয়ে শিল্প নির্মাণ করে আসছেন। ইতিহাস সাক্ষ্য দেয় এ জনপদ কৃষি প্রধান এবং কৃষিকে কেন্দ্র মানুষের জীবন আবর্তিত হচ্ছে। আমরা যদি জলজীবিকার কথা চিন্তা করি তাতে দেখা যাবে জনপদের ৮০ ভাগ মানুষই চাষাবাদ ও শিকারবৃত্তিকে আঁকড়ে ধরে জীবন নির্বাহ করে আসছে। এ জীবন নির্বাহের পেছনে শুধু শ্রমদান মুখ্য তা নয়, তার সঙ্গে জড়িয়ে আছে শিল্পচর্চার বিষয়টিও। সাধারণ মানুষ কৃষি উপকরণ, মৎস্য আহরণের উপকরণগুলো এক সময় ঘরে বসে তৈরি করেছে। তন্মধ্যে লাঙ্গল, জোয়াল, ফুফা, মই, জাল, বাগুড়া, রোঙ্গা, কুচা, ফলো, আত্তর, কুইন ইত্যাদি। এখনও এ সব উপকরণ গ্রামেই তৈরি হয়। এটি আমাদের এতদঞ্চলের শিল্প। বিনোদনের জন্যে শিল্প। এ বিষয়টি গ্রামীণ জনপদে মানুষের অন্তরকে নাড়া দেয়। হাতে তৈরি রুমাল, রুমালের জমিনে আঁকা সূচিশিল্প, হাতপাখা, বেত থেকে তৈরি শীতলপাটি তাঁর বুকে তাজমহলের ছবি এখানকার মানুষের জীবন থেকে উৎসারিত শিল্প। তাতে শুধুই যে কষ্টের ছাপ পরিলক্ষিত হয় তা নয়, এর ভেতরে রয়েছে গ্রাম বাংলার নর-নারী, আশা-আকাঙ্ক্ষা, বিরহ-বিচ্ছেদের দলিল। একটা সময় ছিল মানুষ নিজেদের কথা মুখে না বলে শিল্পের ভেতর দিয়ে প্রকাশ করত। যেমন এখনও দেয়ালে সাঁটানো সূচিকর্মে লেখা দেখা যায় ‘যাও পাখি বল তারে সে যেন ভুলে না মোরে’ এ জনপদের শিল্প সংস্কৃতি নেহাত বিনোদন নয়, তাতে যোগ আছে জীবনের। এখানে বেত শিল্প-বাঁশ শিল্প ও কাঠ শিল্পের ছোট ছোট কারখানা ও কুটিরশিল্প রয়েছে। চারু-কারু শিল্পে বাঁশ বেতের পাখা, কাপড়ের পাখা, ছিক্কা, এখনও এ জেলায় কিছু কিছু পাওয়া যায়। হুগলার চাটাই, বাঁশের চাটাই, মূর্তার চাটাই, বাঁশের তৈরী ডোলা, কুলা, পাইলা, কাটা, বড় ডোলা, ইত্যাদি লোকজীবনের প্রতীক। মাইজবাড়ি জলযান শিল্প এখন ইতিহাসের অংশ। বার্কী নৌকা তৈরির উদ্যোগ আজও অব্যাহত আছে। নৌকা তৈরীর উপকরণ সংকটের কারণে শিল্পীদের জীবিকা নির্বাহ করা কষ্টসাধ্য হলেও ঐতিহ্য ধরে রাখতে বদ্ধপরিকর শিল্পের রুপকাররা। তবে কর্মকার, স্বর্ণকার, চর্মকাররা দীনতার কারণে শিল্পের সরসবোধ আস্বাদন করতে পারছে না যেমন ঠিক তেমনই কুম্ভকাররা মাটিজাত শিল্প মূর্তি ও মাটির বাসন-কোসন অনেক ক্ষেত্রে নিতান্তই দায়ে পড়ে তৈরি করছে।